20.		Návrh na vykonanie dokazovania
			(§ 197 Civilného sporového poriadku)
Okresnému súdu Rožňava
k č. 1Cb/123/2022
V Rožňave, dňa 10. 3. 2022
Vec:	Návrh na výsluch svedkov
V spore žalobcu Exportimport, s.r.o., Krásnohorská 1, Rožňava, IČO: 12 345 678 proti žalovanému Superobchod, s.r.o., Horehronská 8, Rožňava, IČO: 98 765 432 o zaplatenie sumy 1 000 € s príslušenstvom na pojednávaní konanom dňa 7. 3. 2022 žalobca uviedol, že tovar, ktorého kúpna cena je predmetom tohto konania, riadne a včas dodal dňa 6. 4. 2021 do sídla našej firmy. 
S uvedeným tvrdením sme nesúhlasili a súdu sme uviedli, že do najbližšieho termínu pojednávania uvedieme súdu mená a adresy svedkov, ktorí môžu potvrdiť, že tovar, ktorý mal byť dodaný, prišiel poškodený, tak ho zodpovední pracovníci odmietli prevziať. 
Navrhujeme vypočuť týchto svedkov:
–	Alojz Múdry, nar. 3. 8. 1958, zamestnaný ako vrátnik, bytom Čermeľská 8, Rožňava, ktorý ohliadol tovar a skonštatoval jeho poškodenie. 
–	Peter Balík, nar. 4. 6. 1977, zamestnaný ako skladník, bytom Koceľova 2, Rožňava, ktorý taktiež tovar ohliadol, zistil, že vykazuje známky fyzického poškodenia (odlomené rukoväte) a odmietol ho prevziať, rovnako ako odmietol aj podpísať dodací list. 
Účasť svedkov zabezpečíme na najbližšom termíne pojednávania. 
Ján Novák
konateľ Superobchod, s.r.o.
Poznámky
Súd rozhodne, ktoré z navrhnutých dôkazov vykoná. Za dôkaz môže slúžiť všetko, čo môže prispieť k náležitému objasneniu veci a čo sa získalo zákonným spôsobom z dôkazných prostriedkov. Dôkazným prostriedkom je najmä výsluch strany, výsluch svedka, listina, odborné vyjadrenie, znalecké dokazovanie a obhliadka. Súd vykonáva dôkazy na pojednávaní. Súd vykonáva dôkaz mimo pojednávania, ak je to možné a účelné. Strany majú právo byť prítomné na takto vykonávanom dokazovaní. Vykonanie dôkazu mimo pojednávania súd stranám oznamuje spravidla päť dní vopred. Ak bolo nariadené pojednávanie, oboznámi súd strany s výsledkami dokazovania na tomto pojednávaní.
Ak strana navrhne výsluch svedka, zabezpečí jeho prítomnosť na pojednávaní; o tejto skutočnosti vopred upovedomí súd a protistranu. Ak nemožno takto postupovať, požiada strana súd o predvolanie svedka. V návrhu na výsluch svedka sa uvedie meno, priezvisko, prípadne dátum narodenia svedka, adresa, z ktorej možno svedka predvolať, a označenie skutočností, ktoré majú byť výsluchom svedka preukázané. Ak nie je adresa svedka strane známa, súd svedka predvolá z adresy evidovanej v registri obyvateľov Slovenskej republiky.
Ak nemožno svedka predvolať z adresy označenej stranou, súd ho predvolá z adresy evidovanej v registri obyvateľov Slovenskej republiky. Ak sa nepodarí prítomnosť svedka zabezpečiť, súd návrh na výsluch svedka zamietne.
Zdôrazňujeme, že Civilný sporový poriadok upravuje tzv. sudcovskú koncentráciu konania. Strany sú totiž povinné uplatniť prostriedky procesného útoku a prostriedky procesnej obrany, teda aj návrh na vykonanie dôkazu, včas. Prostriedky procesného útoku a prostriedky procesnej obrany nie sú uplatnené včas, ak ich strana mohla predložiť už skôr, ak by konala starostlivo so zreteľom na rýchlosť a hospodárnosť konania. Na prostriedky procesného útoku a prostriedky procesnej obrany, ktoré strana nepredložila včas, nemusí súd prihliadnuť, najmä ak by to vyžadovalo nariadenie ďalšieho pojednávania alebo vykonanie ďalších úkonov súdu. Zjednodušene povedané, ak by bol súd toho názoru, že návrh na vykonanie dôkazu mohol byť uplatnený už skôr, napríklad v žalobe, alebo vo vyjadrení k žalobe a nie až na prebiehajúcom pojednávaní, na tento návrh nemusí vôbec prihliadnuť a svedkov nepredvolá. Písomné podania v spore preto odporúčame vypracovávať v súčinnosti s advokátom.